ہریش چندر مکھرجی

ہریش چندر مکھرجی ()(1824ء – 1861ء) ایک ہندوستانی صحافی، ہندو پیٹریاٹ کے مالک و مدیر اور محب وطن تھے جنہوں نے انڈگو کاشتکاروں کا زبردست دفاع کیا اور حکومت کو تبدیلیاں متعارف کرانے پر مجبور کیا۔

ابتدائی زندگی 
ہریش چندر کے والد کا نام رام دھان مکھرجی تھا، ان کا آبائی وطن پورب بردھمان ضلع میں واقع سری دھار پور تھا لیکن انہوں نے اپنے ماموں کے یہاں بھوانی پور، کلکتہ میں پرورش پائی۔ اس وقت کی روایت کے بموجب ان کے والد کی تین بیویاں تھیں۔ ہریش چندر مکھرجی تیسری بیوی رکمنی دیوی سے تھے۔ وہ یونین اسکول کے طالب علم تھے لیکن غربت کی وجہ سے تعلیمی سلسلہ جاری نہ رکھ سکے۔ بعد ازاں انہوں نے ایک چھوٹی سی کمپنی میں کام کرنا شروع کیا تاہم کچھ عرصے بعد مسابقاتی امتحان کے ذریعہ انہیں فوجی محاسب عام (ملٹری آڈیٹر جنرل) کے دفتر میں منشی کی ملازمت مل گئی جہاں وہ آہستہ آہستہ ترقی کرتے رہے اور بالآخر یہیں سے وظیفہ یاب ہوئے۔

ہندو پیٹریاٹ 
ہریش چندر نے نجی طور پر علم حاصل کیا تھا اور خصوصاً تاریخ، سیاسیات، قانون اور انگریزی زبان میں اعلی استعداد حاصل کر لی تھی۔ وہ اپنے مضامین میں حکومت پر سخت تنقیدیں کرتے۔ ہریش چندر ہندو پیٹریاٹ کی ابتدا یعنی 1853ء ہی سے منسلک رہے۔ سنہ 1855ء میں وہ اس کے مالک اور مدیر بن گئے۔ اس میں سمبوناتھ پنڈت قانونی امور پر مضامین لکھا کرتے تھے۔

وفات 
ہریش چندر نے 14 جون 1861ء کو وفات پائی۔ چونکہ انہوں نے معاشرے کی ترقی کے لیے اپنا سب کچھ قربان کر دیا تھا اس لیے ترکہ میں انہوں نے محض اپنا گھر اور ہندو پیٹریاٹ پریس چھوڑے۔ نیل کاشتکاروں پر مظالم کے خلاف ہندو پیٹریاٹ میں انہوں نے ایک رپورٹ شائع کی تھی، جس پر ان کے خلاف مقدمہ دائر کر دیا گیا۔ اسی مقدمے کے دوران میں ان کا گھر بھی نیلامی پر چڑھ گیا۔ چنانچہ گریش چندر گھوش نے قوم سے درخواست کی وہ ہریش چندر کا گھر بچالیں، اس موقع پر کالی پرسن سنگھ اور دیگر افراد نے سرمایہ فراہم کیا اور یوں گھر نیلام ہونے سے بچ گیا۔

بیرونی روابط

حوالہ جات 

1824ء کی پیدائشیں
1861ء کی وفیات
انیسویں صدی کے ہندوستانی صحافی
برہمو شخصیات
بنگالی زبان کے بیرونی روابط پر مشتمل مضامین
بنگالی شخصیات
بنگالی نشاۃ ثانیہ سے منسلک شخصیات
ضلع مشرقی بردھامن کی شخصیات
کولکاتا کے مصنفین
مغربی بنگال کے صحافی
بیسویں صدی کے بھارتی صحافی